**ПРОГРАМ EU EXCHANGE 6**

**- Повећање кредибилитета планирања, програмског буџетирања и контроле извршења јавних расхода на локалном нивоу у Србији -**

**СМЕРНИЦЕ**

**локалним самоуправама за подношење пријава по Конкурсу за доделу подршке за израду извештаја о учинцима спровођења плана развоја**

**Рок за достављање пријава: 17.05.2024.**

**САДРЖАЈ:**

[1. УВОД 3](#_Toc163459961)

[2. КОНКУРС ЗА ЛОКАЛНЕ САМОУПРАВЕ ЗА ДОДЕЛУ СТРУЧНЕ ПОДРШКЕ ЗА ИЗРАДУ ИЗВЕШТАЈА О УЧИНЦИМА СПРОВОЂЕЊА ПЛАНА РАЗВОЈА 4](#_Toc163459962)

[3. ПРАВИЛА КОНКУРСА 5](#_Toc163459963)

[3.1. Услови за конкурисање 5](#_Toc163459964)

[3.2. Како конкурисати и процедуре које треба испоштовати 5](#_Toc163459965)

[3.3. На који начин послати конкурсну документацију? 6](#_Toc163459966)

[3.4. Рок за достављање пријаве 6](#_Toc163459967)

[3.5. Додатне информације у вези са конкурсном документацијом 6](#_Toc163459968)

[3.6. Процес евалуације и селекције пријава 6](#_Toc163459969)

[3.7. Оквирни календар 9](#_Toc163459970)

# УВОД

Програм EU Exchange 6 – „Повећање кредибилитета планирања, програмског буџетирања и контроле извршења јавних расхода на локалном нивоу у Србији“ – финансира Европска унија (ЕУ) у оквиру националног Програма ИПА 2019 и спроводи се у режиму директног управљања, што значи да Делегација ЕУ у Србији има најзначајнија управљачка овлашћења. Кључне ресорно надлежне институције на националном нивоу јесу Министарство финансија и Републички секретаријат за јавне политике, уз Министарство државне управе и локалне самоуправе и Министарство за европске интеграције. Као и у претходним фазама Програма Exchange, Стална конференција градова и општина (СКГО) има улогу имплементационог партнера и непосредне одговорности у погледу реализације планираних програмских активности.

У оквиру Програма, наставља се вишегодишњи рад са ЛС на унапређивању процеса локалног планирања и реалистичног финансирања приоритета. Програм је фокусиран на пружање стручне подршке ЛС за правилну и свеобухватну примену развојног и средњорочног планирања, капиталног буџетирања и транспарентног управљања буџетом, и финансијског управљања и контроле и интерне ревизије. Конципиран је тако да обухвати суштински повезане области чији елементи почињу са развојним планирањем ЛС и настављају се са средњорочним планирањем, програмским и капиталним буџетирањем и буџетском транспарентношћу, а заокружују се интерном финансијском контролом и одговорношћу у јавном сектору.

У погледу свих компоненти, део активности Програма дизајниран је тако да обухвата све локалне самоуправе у Србији кроз изградњу капацитета, реализацију акредитованих обука, умрежавање и континуирану саветодавну подршку, док је директна помоћ предвиђена за ограничен број градова и општина изабраних по конкурсима за конкретну подршку[[1]](#footnote-2).

*Контекст подршке*

Усвајање Закона о планском систему ("Сл. гласник РС", бр. 30/2018) и пратећих Уредби током периода 2018-2020. године представљало је прекретницу и дуго очекивано референтно мерило за реформу јавне управе, отварајући ново поглавље у консолидацији координације јавних политика и повезаног финансијског планирања, извршења буџета и одговорности у погледу трошења средстава. Тиме је по први пут уведен кохерентан правни оквир за развојно и средњорочно планирање и координацију јавних политика у складу са буџетским системом. Реформски захтеви и примена пратеће методологије за развојно и средњорочно планирање постали су обавезни и за локалну самоуправу и пре свега се огледају у припреми, усвајању, спровођењу и извештавању о спровођењу планских документа, и то плана развоја и средњорочног плана. Законом је јасно прописана обавеза градова и општина да најпре усвоје план развоја као свеобухватни плански документ у трајању од најмање 7 година, а потом да крену и у процес средњорочног планирања (како би се омогућило повезивање јавних политика са средњорочним оквиром расхода и циљевима и индикаторима на одговарајућим нивоима програмске структуре утемељеним на постојећим планским документима).

Израда, и затим праћење спровођења средњорочног плана (који је усклађен са планом развоја) је утолико важније - што је Законом управо у случају ЛС прописано да се **о плану развоја извештава на годишњем нивоу** кроз **израду извештаја о спровођењу средњорочног плана**. Намера законодавца је дакле да се спровођење плана развоја ЛС на годишњем нивоу прати посредством извештаја о спровођењу средњорочног плана ЛС, тј., да се не израђује засебан годишњи извештај о спровођењу плана развоја.

Засебан поступак извештавања у вези са планом развоја предвиђен је међутим за **извештавање о учинцима и то на трогодишњем нивоу**. Законoм је јасно прописано да истеком сваке треће календарске године од доношења плана развоја, веће ЛС утврђује **предлог извештаја о учинцима спровођења плана развоја**, који подноси на усвајање скупштини ЛС, најкасније у року од шест месеци од истека тог рока.

# КОНКУРС ЗА ЛОКАЛНЕ САМОУПРАВЕ за ДОДЕЛУ СТРУЧНЕ подршкЕ за израду ИЗВЕШТАЈА О УЧИНЦИМА СПРОВОЂЕЊА плана развоја

Овај конкурс, оглашен 24. априла 2024. године, **намењен је избору три (3) корисничке ЛС** којима ће у оквиру Програма EU Exchange 6 бити додељена директна стручна подршка која треба да резултира израдом извештаја о учинцима спровођења плана развоја ЛС. Подршка се реализује у складу са Законом о планском систему, Законом о локалној самоуправи, статутима локалних самоуправа, на бази методолошког оквира датог у Смерницама за израду планова развоја ЈЛС[[2]](#footnote-3), а од значаја за извештавање су и прописи који уређују буџетски систем (извештавање о учинцима буџетских програма), средњорочно планирање и извештавање, повезани и инструктивни материјали.

Подршка подразумева стручну подршку у изради извештаја о учинцима спровођења плана развоја ЛС и за спровођење пратећих процеса. Обухват подршке укључује следеће кључне аспекте:

* Координацију процеса извештавања о учинцима спровођења плана развоја и стручну подршку у изради извештаја о учинцима спровођења плана развоја;
* Сагледавање и редефинисање (по потреби) организационе структуре за израду извештаја о учинцима спровођења плана развоја (координационог тима, тематских радних група);
* Одржавање радионица и обука за запослене у управи и заинтересоване стране из локалне заједнице укључене у процес израде извештаја о учинцима спровођења плана развоја;
* Подршку у изради прегледа и анализе учинака остваривање приоритетних циљева и мера у спровођења плана развоја , као и успостављање веза учинака плана развоја са другим планским документима и процесима на националном, регионалном али и међународном нивоу (нпр. спровођење УН Агенде 2030);
* Разматрања (у форми закључака) и по потреби дефинисање препорука у вези са адекватношћу дефинисаних циљева и осталих кључних елемената плана развоја, као и препорука за успостављање оптималног институционалног оквира за извештавања о учинцима спровођења плана развоја у наредним циклусима имајући у виду локалне ресурсе;
* Подршку у примени алата за видљивост и промоцију процеса израде извештаја о учинцима спровођења плана развоја, као и за припрему материјала и организовање догађаја са заинтересованим странама у току спровођења консултација о документу, који треба да претходе његовом усвајању од стране скупштине корисничке ЛС.

У Прилогу 2 – Опис подршке за израду извештаја о учинцима спровођења плана развоја ЛС - дат је садржински преглед подршке, као и очекиваних користи за локалне самоуправе/кориснице подршке, те обавезе у смислу проактивности/расположивости/ангажмана локалне самоуправе у циљу осигуравања ефективности подршке у оквиру Програма EU Exchange 6.

# ПРАВИЛА КОНКУРСА

У наставку Смерница појашњавају се правила за подношење пријава, селекцију ЛС и реализацију стручне подршке, а у сагласности са активностима предвиђеним у оквиру Програма EU Exchange 6.

## 3.1. Услови за конкурисање

Да би остварио право на подршку у оквиру конкурса, подносилац пријаве мора кумулативно да испуни следеће критеријуме:

* да буде град, општина или градска општина са територије Републике Србије;
* да је план развоја усвојио најкасније до 31. марта 2021. године тј. да је истекло пуне три године од доношења Одлуке о усвајању Плана развоја од стране Скупштине ЛС;
* да у тренутку конкурисања није корисник подршке додељене из средстава ЕУ, других развојних партнера, односно других међународних и националних ентитета – која је истоврсна као подршка за коју се пријављује у оквиру овог конкурса.

Могућности за постављање додатних питања и тражења појашњења у вези са конкурсом дата су у тачки 3.5 ових смерница.

## 3.2. Како конкурисати и процедуре које треба испоштовати

**Конкурсна документација – комплетна достава електронском поштом**

1. **Попуњен и потписан Образац за пријаву за доделу стручне подршке** за израду извештаја о учинцима спровођења плана развоја ЛС (оригинал документа, скениран).Образац за пријаву по овом конкурсу дат је у Прилогу 3 ових Смерница
2. **Изјаву о спремности за коришћење стручне подршке за израду извештаја о учинцима спровођења Плана развоја у оквиру Програма EU Exchange 6, коју је потписао градоначелник/председник општине** (оригинал документа, скениран). Ова изјава доставља се у форми која је дата у Прилогу 4 ових Смерница.
3. **Пратећа документација -** наведене пратеће документе је неопходно доставити као прилоге у оквиру пријаве електронском поштом како би пријава испунила техничке критеријуме за конкурисање и била разматрана.
4. **Попуњени образац за пријаву у WORD формату** (садржински идентичан као оригинални документ, само у word формату ради лакше читљивости)
5. **План развоја као и скенирану Одлуку Скупштине ЛС о његовом усвајању;**
6. Уколико сте потврдно одговорили на питање А2 из Обрасца, прилажете све **важеће секторске документе јавних политика (стратегија/програм/(акциони) план)**;
7. Уколико сте потврдно одговорили на питање А3 из Обрасца у вези усвојених средњорочних планова за неки од наведених периода, прилажете **усвојене средњорочне планове као и одлуке Скупштине ЛС о њиховом усвајању**

## 3.3. На који начин послати конкурсну документацију?

Пријаве је потребно доставити **електронском поштом** на електронску адресу: [secretariat@skgo.org](mailto:secretariat@skgo.org) а као наслов поруке неопходно је навести “Пријава града/општине (ставити име града/општине) на конкурс за извештавање о плану развоја - Програм EU Exchange 6".

Потврда пријема пријаве на конкурс за извештавање о плану развоја биће послата електронским путем.

## 3.4. Рок за достављање пријаве

Рок за достављање пријаве је петак 17. мај 2024. године до 16:00 часова по локалном времену, што се потврђује временом када је послата електронска порука. Пријава достављена након предвиђеног рока се неће узимати у разматрање.

## 3.5. Додатне информације у вези са конкурсном документацијом

Приликом припреме конкурсне документације неопходно је имати у виду и следеће информације:

* Конкурсна документација доступна је на ћириличном и латиничном писму, и приликом конкурисања се можете определити за конкурсну документацију на једном или другом писму.
* Подносиоци пријава морају се придржавати задатих материјала који чине конкурсну документацију.
* Пријава мора бити попуњена на рачунару и на српском језику. Обрасци попуњени руком неће бити разматрани.
* Молимо Вас да Образац за пријаву попуните пажљиво и што јасније како би се могао адекватно оценити.

За додатне информације заинтересовани подносиоци могу се обратити СКГО сваког радног дана у периоду трајања конкурса путем телефона 064 870 33 85 као и електронском поштом на [sara.talijan@skgo.org](mailto:sara.talijan@skgo.org);

## 3.6. Процес евалуације и селекције пријава

Пријаве прегледа и оцењује Комисија за евалуацију и рангирање пријава.

**Корак 1:** Aдминистративна провера

У оквиру овог корака провераваће се:

* Поштовање рока за подношење пријаве. Уколико рок није испоштован, пријава ће бити одбачена;
* Да ли су испуњени критеријуми за конкурисање наведени у одељку 3.1. ових смерница – у случају да критеријуми нису задовољени, пријава ће бити одбачена по овом основу;
* Да ли пријава садржи потпуну конкурсну документацију у складу са захтевима који су наведени у одељку 3.2. ових Смерница. У случају да пријава не садржи све захтеване материјале који чине конкурсну документацију, биће одбачена.

**Корак 2:** Техничка евалуација пријава

Пријаве које прођу административну проверу биће оцењене од стране Комисије за евалуацију и рангирање пријава на основу информација које су наведене у Обрасцу за пријаву.

Техничка оцена пријава ће бити извршена на основу критеријума за оцењивање датим у табели за оцену за конкурс за доделу подршке за израду извештаја о учинцима спровођења плана развоја која следи:

Референце у табели на одељке пријавног обрасца који се бодује, односе се на Образац за пријаву ЛС за добијање стручне подршке за израду извештаја о учинцима спровођења плана развоја ЛС – Прилог 3.

| **Критеријуми за оцењивање** | **Максималан број бодова** | **Релевантни одељци у Обрасцу за пријаву** |
| --- | --- | --- |
| **ПЛАНСКИ ПРОЦЕСИ У ЛС** | **100** | **А** |
| Кровни документ усвојен до 31. марта 2021. године и *комплетност наведених информација* | 10 | A1 |
| Постојећи и/или секторски документи јавних политика ЛС у изради *- комплетност наведених информација* | 10 | A2 |
| Средњорочно планирање у ЈЛС *– комплетност и квалитет наведених информација*  *(Наведени укупан број бодова распоређује се на следећи начин: 15 бодова за сваки усвојени средњорочни план и до 15 бодова за додатне информације релевантне за процес израде средњорочног плана)* | 60 | А3 |
| Изазови у спровођењу планских докумената у ЛС *– квалитет наведених информација* | 20 | А4 |
| **ПАРТИЦИПАТИВНОСТ И ТРАНСПАРЕНТНОСТ У ЛС** | **20** | **Б** |
| Консултације/укључивање јавности у процес израде планских докумената и/или прописа у ЛС *- комплетност и квалитет наведених информација* | 20 | Б1 |
| **ТЕХНИЧКА ПОДРШКА** | **70** | **В** |
| Изазови у процесу праћења и извештавања о спровођењу планских докумената у ЛС *– квалитет наведених информација* | 20 | В1 |
| Добро дефинисани разлози за подршку *– квалитет наведених информација* | 50 | В2 |
| **СПРЕМНОСТ ЛС ЗА ПРИХВАТАЊЕ ПОДРШКЕ** | **10** | **Г** |
| Спремност за укључивање различитих делова локалне администрације у реализацију подршке | 4 | Г1а |
| Спремност за укључивање заинтересованих страну у процес израде извештаја о учинцима спровођења плана развоја ЛС | 4 | Г1б |
| Постојање техничких услова за ефективно коришћење стручне подршке | 2 | Г1в |
| **Укупан максималан број бодова** | **200** | |

|  |
| --- |
| **Допунски критеријуми за оцењивање:** у специфичној ситуацији, уколико након оцењивања по наведеним критеријумима Комисија констатује да две (или више) ЛС имају исти број бодова, предност ће бити дата ЛС која по својој географској позицији доприноси бољој територијалној распоређености подршке. |

**Комуникација са подносиоцима пријава током процеса оцењивања пријава** – Надлежна Комисија ће евентуалне захтеве за додатним објашњењима у току процеса оцењивања подносиоцима пријава упућивати путем електронске поште.

**Корак 3:** Одабир локалних самоуправа и закључивање споразума о сарадњи

Комисија ће након техничке евалуације, анализирати и потврдити коначну ранг листу ЛС предложених за доделу стручне подршке коју ће потврдити Надзорни одбор Програма. У зависности од интересовања и квалитета пријава, евалуациона комисија задржава право да предложи Надзорном одбору Програма већи или мањи број локалних самоуправа за коначан одабир.

Оквирни период завршетка процеса одабира у оквиру овог позива је **14. јун 2024. године**.

Након одлуке о одобравању подршке, одабраној ЛС ће бити понуђено да са СКГО потпише Споразум о сарадњи, који ће представљати правни основ за реализацију подршке. Са подносиоцима пријава чије су пријаве одабране, програмски тим ће пре потписања Споразума о сарадњи приступити процесу усаглашавања плана активности за реализацију подршке, при чему ће тај план чинити саставни део Споразума о сарадњи.

## 3.7. Оквирни календар

|  |  |
| --- | --- |
| **Датум** | **Активност** |
| 24. април | Расписивање конкурса |
| 15. мај | Рок за постављање питања о пријави за подршку за које ће СКГО објављивати одговоре на интернет страници |
| **17. мај** | **Крајњи рок за подношење пријава** |
| 20. и 21. мај | Административна провера испуњености критеријума за конкурисање |
| 22 мај. до 13. јун | **Техничка евалуација поднетих пријава и селекција ЛС** – Пријаве се детаљно анализирају и рангирају у складу са унапред усаглашеним системом бодовања, у складу са процедурама објашњеним у одељку 3.6 ових смерница. |
| 14. јун | **Информисање локалних самоуправа о резултатима конкурса** – Подносиоци пријава који су учествовали на конкурсу биће обавештени о резултатима конкурса писаним путем.  Споразум о сарадњи ће бити припремљен и потписан од стране СКГО и изабраних локалних самоуправа. |

Прилог 2 – Опис подршке за израду извештаја о учинцима спровођења плана развоја локалне самоуправе

Прилог 3 – Образац за пријаву

Прилог 4 - Изјава о спремности за коришћење стручне подршке за израду извештаја о учинцима спровођења Плана развоја у оквиру Програма EU Exchange 6

1. Више информација о Програму доступно на: <http://www.skgo.org/projekti/detaljno/63/eu-exchange-6>. [↑](#footnote-ref-2)
2. Смернице за израду планова развоја ЈЛС, објављене од стране Републичког секретаријата за јавне политике: <https://rsjp.gov.rs/wp-content/uploads/Prirucnik-za-lokalnu-samoupravu-web_final-19.8.pdf>. [↑](#footnote-ref-3)